ກອງປະຊຸມຄັ້ງທີ 3 ຂອງຄະນະກຳມະການປະສານງານ ໃນການສ້າງຄວາມເຂັ້ມແຂງເພື່ອການພັດທະນານັກທຸລະກິດ ແລະ ຂະຫຍາຍເຄືອຂ່າຍທາງທຸລະກິດ ໂດຍຜ່ານສະຖາບັນລາວຍີ່ປຸ່ນ
The 3rd Joint Coordination Committee Meeting On Project for the Capacity Development of Business Professionals and Networking Through Laos-Japan Human Resource Development Institute
ຈັດຂຶ້ນໃນວັນທີ 27 ກໍລະກົດ 2022 ທີ່ສະຖາບັນລາວ-ຍີ່ປຸ່ນ. ໃຫ້ກຽດເປັນປະທານຮ່ວມໂດຍ ທ່ານ ຮສ . ໂພສີ ທິບດາວັນ ຮອງອະທິການບໍດີ ມະຫາວິທະຍາໄລແຫ່ງຊາດ ແລະ ທ່ານ Mr. Toshio NAGASE, ຫົວໜ້າອົງການໄຈກາ ປະຈຳລາວ.
ແຂກເຂົ້າຮ່ວມຈາກຫຼາຍພາກສ່ວນ ໄດ້ແກ່: ທ່ານ ຕ່າງໜ້າຈາກ ກົມພົວພັນ ແລະ ຮ່ວມມື, ກະຊວງສຶກສາທິການ ແລະ ກິລາ ແລະ ກະຊວງແຜນການ ແລະ ການລົງທຶນ, Ms. Mika OMORI ເລຂາສອງ ຈາກສະຖານທູດຍີ່ປຸ່ນປະຈໍາລາວ ແລະ Mr. Atsuki SAKAMOTO ຫົວໜ້າຂະແໜງພັດທະນາທຸລະກິດ ຈາກອົງການໄຈກາຍີ່ປຸ່ນ ປະຈໍາປະເທດຍີ່ປຸ່ນພ້ອມຄະນະກໍ່ໃຫ້ກຽດເຂົ້າຮ່ວມທາງອ່ອນລາຍ ນອກນີ້ຍັງມີ ບັນດາຫົວໜ້າຫ້ອງການຕ່າງໆພາຍໃນມະຫາວິທະຍາໄລແຫ່ງຊາດ ແລະ ຄະນະບໍລິຫານ-ຊ່ຽວຊານຂອງສະຖາບັນກໍ່ເຂົ້າຮ່ວມຢ່າງພ້ອມພຽງ.
ເນື້ອໃນກອງປະຊຸມ
ສະຖາບັນພັດທະນາຊັບພະຍາກອນມະນຸດລາວ-ຍີ່ປຸ່ນ (ສລຍ), ມະຫາວິທະຍາໄລແຫ່ງຊາດ ເປັນໂຄງການຮ່ວມມືກັບອົງການຮ່ວມມືສາກົນຍີ່ປຸ່ນ JICA. ໄດ້ຈັດກອງປະຊຸມຂອງຄະນະກຳມະການປະສານງານ ໂຄງການສ້າງຄວາມເຂັ້ມແຂງເພື່ອການພັດທະນານັກທຸລະກິດ ແລະ ເຄືອຂ່າຍທາງທຸລະກິດໂດຍຜ່ານສະຖາບັນພັດທະນາຊັບພະຍາກອນມະນຸດລາວ-ຍີ່ປຸ່ນ.
ຜົນງານຜົ້ນເດັ່ນໃນໄລຍະຜ່ານມາ
ໃນໄລຍະ 1 ປີ ຜ່ານມາແຕ່ເດືອນ ກັນຍາ 2021 ເຖິງ ສິງຫາ 2022 ໄດ້ສືບຕໍ່ຜັນຂະຫຍາຍການປະຕິບັດວຽກງານທາງດ້ານວິຊາການ, ຊຸກຍູ້ສົ່ງເສີມການພັດທະນານັກທຸລະກິດ, ຜູ້ປະກອບການໃໝ່ ແລະ ເຄືອຂ່າຍທາງທຸລະກິດໃຫ້ມີການຂະຫຍາຍຕົວເປັນກ້າວໆ ແລະ ການສົ່ງເສີມສາຍພົວພັນຜ່ານການແລກປ່ຽນວັດທະນາທຳຂອງສອງຊາດລາວ-ຍີ່ປຸ່ນ.
ໄດ້ສືບຕໍ່ດຳເນີນການພັດທະນາຊັບພະຍາກອນມະນຸດຕາມຄວາມຮຽກຮ້ອງຕ້ອງການຂອງສັງຄົມ ໂດຍສະເພາະທາງດ້ານການພັດທະນາທຸລະກິດ ແລະ ຜູ້ປະກອບການໃໝ່ໂດຍຜ່ານໂຄງການ LJI SUSU (Start-up and Scale-up) ໂຄງການດັ່ງກ່າວໄດ້ປະກອບສ່ວນໃຫ້ນັກທຸລະກິດໄດ້ຮັບການປັບປຸງຜະລິດຕະພັນຂອງເຂົາເຈົ້າເພື່ອສາມາມາດສົ່ງອອກຕ່າງປະເທດໂດຍສະເພາະປະເທດຍີ່ປຸ່ນ ແລະ ຜູ້ລິເລີມທຸລະກິດໃໝ່ກໍໄດ້ຮັບການສະໜັບສະໜູນທາງດ້ານວິຊາການ ແລະ ທັກສະການດຳເນີນງານທາງທຸລະກິດ. ນອກນັ້ນກໍ່ໄດ້ພັດທະນາຫລັກສູດຝຶກອົບຮົມຜູ້ບໍລິຫານລະດັບສູງ ແລະ ສືບຕໍ່ດຳເນີນການຮຽນ-ການສອນຫຼັກສູດປະລິນຍາໂທບໍລິຫານທຸລະກິດ.
ທາງດ້ານແລກປຽ່ນວັດທະນະທຳສະຖາບັນໄດ້ສ້າງຫຼັກສູດສອນພາສາລາວໃຫ້ກັບຄົນຍີ່ປຸ່ນ ແລະຈັດງານແລກປຽນທາງດ້ານວິຊາການ ແລະ ວັດທະນະທຳຮ່ວມກັບນັກສຶກສາຈາກມະຫາວິທະຍາໄລຍີ່ປຸ່ນ ໂດຍຜ່ານລະບົບອ່ອນລາຍ ແລະ ອອບລາຍໂດຍໄດ້ຮັບການສະໜັບສະໜູນຈາກອົງການໄຈກາ.
ໃນໄລຍະໜື່ງປີຜ່ານມາ ສະຖາບັນໄດ້ຂະຫຍາຍການຮ່ວມມືທາງດ້ານວິຊາການ ແລະ ແລກປຽ່ນຂໍ້ມູນຂ່າວສານ ກັບອົງກອນພາຍໃນເຊັ່ນ: ບັນດາມະຫາວິທະຍາໄລພາກລັດ ແລະ ສະຖາບັນອ້ອມຂ້າງ, ນອກນີ້ຍັງໄດ້ມີການເຊັນບົດບັນທຶກການຮ່ວມືກັບສາກົນເພື່ອສ້າງຄວາມເຂັ້ມແຂງໃນການພັດທະນາທາງທຸລະກິດ ແລະ ການແລກປຽ່ນຂໍ້ມູນຂ່າວສານ.
ແຜນດຳເນີນງານໂຄງການຕໍ່ໜ້າ
ໃນໄລຍະຜ່ານມາການດຳເນີນງານຂອງສະຖາບັນກໍຄືການສົ່ງເສີມ ແລະ ການພັດທະນາຊັບພະຍາກອນມະນຸດທາງດ້ານນັກທຸລະກິດ ແລະຂະຫຍາຍເຄືອຂ່າຍທາງທຸລະກິດເພື່ອປະກອບສ່ວນໃນການພັດທະນາເສດຖະກິດສັງຄົມລາວຢ່າງຕໍ່ເນື່ອງ ເຊິ່ງຜົນສຳເລັດໃນການຈັດຕັ້ງປະຕິບັດຜ່ານມາ ສະຖາບັນໄດ້ຮັບການຮັບຮອງສືບຕໍ່ໂຄງການໄລຍະ ທີ 02 (ປີ 2022-2026) ເປັນເວລາ 04 ປີ ໃນຊື່ໂຄງການ
“ການສ້າງຄວາມເຂັ້ມແຂງເພື່ອການພັດທະນານັກທຸລະກິດ ແລະ ຂະຫຍາຍເຄືອຂ່າຍທາງທຸລະກິດ ໂດຍຜ່ານສະຖາບັນລາວຍີ່ປຸ່ນ”
On Project for the Capacity Development of Business Professionals and Networking Through Laos-Japan Human Resource Development Institute
ໂຄງການດັ່ງກ່າວໄດ້ສືບຕໍ່ແຜນງານໃນການຈັດຕັ້ງປະຕິບັດການສ້າງຄວາມເຂັ້ມແຂງໃນການພັດທະນານັກທຸລະກິດ ແລະ ສົ່ງເສີມເຄື່ອຂ່າຍທາງທຸລະກິດໂດຍຜ່ານສະຖາບັນລາວ-ຍີ່ປຸ່ນໂດຍສະເພາະການພັດທະນານັກທຸລະກິດໃຫ້ມີຄວາມສຳນານງານ ແລະ ເພີມທັກສະດ້ານການບໍລິຫານຈັດການໃຫ້ຜູ້ບໍລິຫານລະດັບສູງໃນຫຼັກສູດ (Keiei-juku) ແລະ ຈັດສໍາມະນາແລກປ່ຽນຮ່ວມກັບເຄືອຂ່າຍຕ່າງປະເທດ. ລວມໄປເຖິງໂຄງການ LJI SUSU ພາຍໃຕ້ການສົ່ງເສີມການພັດທະນານັກທຸລະກິດສາມາດພັດທະນາຜະລິດຕະພັນເພື່ອອອກມາຮັບໃຊ້ສັງຄົມຢູ່ທາງພາຍໃນ ແລະສົ່ງອອກຕ່າງປະເທດ. ນອກຈາກນີ້ຍັງໄດ້ສົ່ງເສີມຜູ້ປະກອບການໃໝ່ ໂດຍຜ່ານການໃຫ້ຄຳປຶກສາ ແລະ ຄວາມຮູ້-ທັດສະ ຈາກອາຈານ ແລະ ຊຽ່ວຊານທີ່ສໍານານງານພາຍໃນ ແລະ ຕ່າງປະເທດ ໂດຍສະເພາະຈາກປະເທດຍີ່ປຸ່ນ ເພື່ອສົ່ງເສີມໃຫ້ນັກທຸລະກິດລາວນັບມື້ນັບເຕີບໃຫຍ່ຂະຫຍາຍຕົວທາງດ້ານປະລິມາດ ແລະ ຄຸນນະພາບແບບຢືນຍົງ. ເພື່ອຮອງຮັບການຂະຫຍາຍໂຕທາງດ້ານເສດຖະກິດໃນສັງຄົມລາວ.
ສະຖາບັນລາວ-ຍີ່ປຸ່ນໄດ້ຮັບການ ສະໜັບສະໜູນຈາກອົງການຮ່ວມມືສາກົນຍີ່ປຸ່ນ (JICA) ແລະ ມູນນິທິຍີ່ປຸ່ນ (JF) ໃນການ ດຳເນີນວຽກງານ ຕາມພາລະບົດບາດໃນ ການພັດທະນາຊັບພະຍາກອນມະນຸດທາງດ້ານທຸລະກິດ, ພາສາຍີ່ປຸ່ນ ແລະ ວັດທະນະທໍາເພື່ອ ການສົ່ງເສີ່ມຄວາມເຂົ້າໃຈຂອງສອງຊາດ ລາວ-ຍີ່ປຸ່ນ.